Connie Hedegaard (KF), 2009-05-15:
Det synspunkt er jeg da umiddelbart positiv over for, om end vi vel nok kan blive enige om, at hovedudfordringen med at få udbredt intelligente målere ligger på elområdet, hvor der både er en prisstruktur og tekniske muligheder for, at man kan omlægge sit forbrug på en lidt mere udstrakt måde, end der vil være mulighed for på de andre forsyningsområder.
I de kommende år skal andelen af vedvarende energi - især vind - i energisystemerne øges markant.
I den sammenhæng skal det fremtidige energisystem være effektivt, og det skal være fleksibelt, så den vedvarende energi kan anvendes der, hvor vi får mest ud af den.
Der arbejdes derfor også allerede på flere fronter for at finde muligheder for at nyttiggøre den fluktuerende elproduktion fra vedvarende energikilder.
Derfor kom regeringen jo også sidste efterår med et oplæg, hvor vi gjorde rede for intelligent elforbrug og forudsætningerne for, at vi kan komme derhen: Hvad skal der til økonomisk?
Oplægget var en del af den energipolitiske aftale, som De Radikale jo også er en del af.
I oplægget blev det vurderet, at det ikke på nuværende tidspunkt var begrundet at vedtage en sådan fuld udrulning af det intelligente elforbrug til også at omfatte husholdningsforbrugere, men for større forbrug og afgrænsede forbrugssegmenter blev vi enige om at det kunne være hensigtsmæssigt allerede i dag med den allerede kendte økonomi og med de allerede kendte teknologier.
I forligskredsen var vi enige om hovedkonklusionerne, og det blev besluttet at nedsætte tre arbejdsgrupper, der alle skal undersøge og forbedre mulighederne for at udbrede det intelligente elforbrug.
Der blev også sat en frist for, hvornår vi skal have tilbagemeldinger fra arbejdsgrupperne, nemlig i slutningen af den kommende måned, ultimo juni, hvor vi så skal tilbage i forligskredsen og drøfte, hvad der videre skal ske.
Jeg vil på baggrund af arbejdsgruppernes arbejde og de forestående drøftelser i forligskredsen så udarbejde en egentlig handlingsplan for udrulning af det intelligente elforbrug.
Det er den plan, der ligger.
Det er, som jeg havde tænkt mig det, og jeg mener også, det er i overensstemmelse med det, energiforligskredsen har sagt.
Det Radikale Venstre vil i første omgang pålægge regeringen at tage initiativ til, at der gennemføres forsøg med de kunder, der har fået etableret intelligente energimålere, for så at kortlægge værdien heraf og kundernes respons på det.
Det er da fuldstændig relevant; selvfølgelig skal vi vide, om det virker, før vi ruller det ud i det ganske land.
Men nu er det bare sådan, at der allerede er igangsat en række sådanne forsøg under Energinet.dk's forskningsprogram.
I f.eks. Syd Energis område i Sønderjylland, hvor der er installeret nye målere hos samtlige forbrugere, er man i fuld gang med at kortlægge forbrugernes adfærd.
Man undersøger, om forbrugerne kan motiveres til at flytte deres elforbrug til andre tidspunkter af døgnet, hvor belastningen er mindst og vindproduktionen størst, forbrugerne forsøges motiveret på forskellige måder for at måle effekten af forskellige virkemidler, og samtidig tester man gennem forsøg, om man kan få forbrugerne til at spare på elregningen.
Hos DONG Energy laves forsøg med at realisere priselastisk elforbrug og reguleringseffekt i større ejendomme.
Derudover har vi igangsat en større forsøgsordning, der bidrager med nye og praktiske erfaringer med elbiler og den nødvendige infrastruktur.
Den forsøgsordning vil medvirke til at få belyst mulighederne for indpasning af elbiler som et fleksibelt lager i det danske elsystem, og det kan igen forbedre mulighederne for at optimere energiudnyttelsen og få stadig mere vind indpasset i det danske system.
Jeg forestiller mig, at resultaterne af alle de her igangværende forsøg indgår i den igangværende beslutningsproces for at få udrullet elmålerne intelligent, og det drøfter vi så løbende i forligskredsen.
At de allerede foretagne undersøgelser på feltet viser, at der er væsentlige omkostninger forbundet med at gå ud og stille krav om udskiftning til intelligente elmålere hos alle forbrugere, skal der naturligvis også ses på.
Med de nuværende regler kan omkostningen nemlig umiddelbart overvæltes på forbrugerne, og hvordan det så skal ske, er vel også en diskussion værd.
Men i alle tilfælde og ligegyldigt hvem der skal betale regningen, er det jo i hvert fald vigtigt, at det, når vi udruller intelligente elmålere, også reelt er intelligente målere og ikke bare en eller anden type målere; så er det de målere, vi skal bruge til at etablere de intelligente hjem i Danmark, så snart det nu kan lade sig gøre.
Vi skal tænke os ret godt om, med hensyn til hvad vi gør her.
Så regeringen synes umiddelbart, at det er et overflødigt forslag.